Tizenhat áldozata van a kánikulának az USA-ban
Legalább tizenhatan estek áldozatul az egy hete tartó kánikulának az Egyesült Államokban.
A szervezetet megterhelő magas hőmérséklettel összefüggő haláleseteket csütörtökig hét szövetségi államból jelentettek. Egyedül Chicago térségében heten haltak meg a rekkenő hőségben hivatalos adatok szerint.
A chicagói hatóságok felszólították a lakosságot, hogy fordítsanak nagyobb gondot idősebb vagy megrendült egészségi állapotú szomszédaikra. Tizenegy évvel ezelőtt 700 ember halálát okozta egy tartós hőhullám a térségben.
A CareLink segélyszervezet Arkansas államban arra panaszkodott, hogy sok idős ember nem engedheti meg magának a légkondicionálót vagy a klímaberendezés működtetését. Lakbért fizetni, megvenni a szükséges gyógyszereket és ezzel egyidejűleg az esetleg életmentő légkondicionálót is finanszírozni, ez sokak költségvetésében már túl nagy terhet jelent.
külföld